การใช้พลาสมาในการรักษาผู้ป่วยโควิด-19 มีที่มาอย่างไร
ที่มาของการใช้พลาสมาในการรักษาผู้ป่วยโควิด-19 คือ เมื่อผู้ป่วยได้รับเชื้อโรคใดๆ มาก็ตาม หลังจากรักษาจนหายป่วยแล้ว ร่างกายของบุคคลนั้นๆ จะสร้างภูมิต้านทานขึ้นมาซึ่งตามหลักการของภูมิต้านทานวิทยาพบว่า ภูมิต้านทานนี้เปรียบเสมือนเซรุ่มที่สามารถนำมาใช้รักษาการติดเชื้อได้เป็นอย่างดี

ตัวอย่างของโรคที่มีการนำพลาสมาจากเลือดของผู้ที่หายป่วยจากโรคดังกล่าวมาผลิตยารักษา ได้แก่ โรคอีสุกอีใส โรคอีโบลา โรคซาร์ส เป็นต้น ในทำนองเดียวกัน โรคโควิด-19 เป็นโรคอุบัติใหม่ที่บุคลากรทางการแพทย์ทั่วโลกยังไม่มีองค์ความรู้ในการรักษาโรคนี้อย่างดีพอ การรักษาผู้ป่วยโรคโควิด-19 ในระยะแรกจึงเป็นการทดลองนำยาที่มีอยู่ มาปรับใช้ในการรักษาตามอาการเท่านั้น เช่น

• ยาต้านมาลาเรีย (ไฮดรอกซีคลอโรควิน / คลอโรควิน)
• ยาต้านเอดส์ (ฟาวิพิราเวียร์ / ริโทนาเวียร์)
• ยาต้านไข้หวัดใหญ่

ทั้งนี้ การรักษาผู้ป่วยแต่ละรายจะใช้วิธีไม่เหมือนกัน ขึ้นอยู่กับความรุนแรงของโรค สภาพร่างกาย และอาการข้างเคียงของผู้ป่วยแต่ละคน

การใช้พลาสมาเป็นการรักษาอีกวิธีหนึ่งที่คาดว่าจะใช้ได้ผลดี กล่าวคือ ภูมิต้านทานต่อเชื้อไวรัสโคโรนา 2019 ที่ร่างกายของผู้ที่รักษาหายแล้วได้สร้างขึ้นมานั้น จะช่วยยับยั้งเชื้อไวรัสโคโรนา 2019 ไม่ให้เข้าไปทำลายเซลล์ปอดได้ การใช้พลาสมาในการรักษาจึงถือว่าเป็นการรักษาทางเลือกที่ช่วยให้ผู้ป่วยสามารถมีโอกาสรอดชีวิตได้เพิ่มขึ้น

จากรายงานของประเทศจีนที่ตีพิมพ์ในวารสาร Journal of American Medical Association วารสาร CHEST Journal และวารสาร PNAS ระบุว่ามีการนำพลาสมาจากผู้ที่หายป่วยจากโรคโควิด-19 มารักษาผู้ป่วยแล้วได้ผลดี ด้วยเหตุนี้ในหลายประเทศจึงมีแนวโน้มที่จะนำพลาสมาจากผู้หายป่วยโรคโควิด-19 มาใช้เป็นอีกหนึ่งทางเลือกในการรักษา อาทิ ประเทศฝรั่งเศส ประเทศสหรัฐอเมริกา ประเทศในแถบยุโรป และประเทศมาเลเซีย เป็นต้น ทั้งนี้องค์การอนามัยโลก(WHO) และองค์การอาหารและยาของประเทศสหรัฐอเมริกา (US-FDA) ได้ออกคำแนะนำในการใช้พลาสมาของผู้ที่หายป่วยจากโรคโควิด-19 มาใช้ในการรักษาผู้ป่วยที่ติดเชื้อแล้วเช่นกัน

ศูนย์ควบคุมและป้องกันโรคแห่งชาติของบางประเทศมีแผนการที่จะใช้หลักการในการทำให้ประชากรติดเชื้อ เพื่อให้ร่างกายของประชากรสร้างภูมิคุ้มกันขึ้นเองตามธรรมชาติ จนเชื้อไวรัสไม่สามารถแพร่กระจายหรือส่งผ่านไปยังประชากรคนอื่นได้ หรือที่เรียกว่า Herd Immunity แต่หากใช้หลักการดังกล่าว ก็มีความเสี่ยงที่จะต้องสูญเสียประชากรของโลกโดยเฉพาะผู้สูงอายุ ดังนั้น ขณะที่โลกยังไม่สามารถคิดค้นวัคซีนป้องกันโรคได้การรักษาด้วยการใช้พลาสมาก็เป็นอีกทางเลือกที่มีประสิทธิภาพ
อายุรศาสตร์ (อายุรศาสตร์) - Internal Medicine